Haldinn var auka sveitarstjórnarfundur í sveitarstjórn Súðavíkurhrepps fimmtudaginn 21. nóvember 2019 . Á fundinum var m.a. staðfest tillaga 6. fundar skipulags - , byggingar - , umhverfis - og samgöngunefndar um uppbyggingu húsnæðis í Súðavík . Samkvæmt tillögu nefndarinnar er fyrirhuguð bygging fimm íbúða raðhúss á lóð Grundarstrætis 5-7-9 ( en lóðin er skipulögð fyrir m.a. fjölbýli í gildandi deiliskipulagi ) . Hrafnshóll ehf. mun standa að byggingu húsnæðis í samvinnu við Súðavíkurhrepp . Mun Súðavíkurhreppur kosta byggingu þriggja íbúða , 3ja og 4 ja herbergja , þær stærri um 90 m 2 . Mun Hrafnshóll ehf. eiga og reka tvær íbúðir í óhagnaðardrifnu leigufélagi . Kynning á áformum þeirra Hrafnhólsmanna frá því í haust var miðuð við Grundarstræti ofan við stjórnsýsluhús , en frá þeim áformum var fallið , að höfðu smráði Hrafnshóls ehf. , byggingafulltrúa og nefndarmanna . Er það einkum vegna þess að húsin er á einni hæð , en gert er ráð fyrir tveggja hæða húsum ofanvert í Grundarstræti . Það hefi haft í för með sér að breyta hefði þurft deiliskipulagi , en það tekur tíma og því mátt búast við að skipulag hefði ekki veirð klárt fyrr en í sumar . Lagt er upp með uppbyggingu húsnæðis sem fellur að þeirri reglugerð sem kynnt var í haust um uppbyggingu á svolkölluðum köldum svæðum á landsbyggðinni , einkum þar sem engin eða lítil uppbygging hefur verið undanfarin ár . Ásmundur Einar Daðason ráðherra hefur haft forgöngu um að standa að þeim breytingum á útlánareglum Íbúðalánasjóðs og reglugerðarbreytingu sem tekur mið af því að jafna byggingarkostnað með framlögum frá ríkinu . Fyrirhuguð bygging mun þarfnast grenndarkynningar þar sem aukning er um tvær íbúðir á byggingareitnum , en deiliskipulag gerir ráð fyrir þremur íbúðum . Heildarstærð byggingar er þó ekki umfram það sem skipulagið leyfir . Að því gefnu að unnt sé að gefa út byggingaleyfi fyrir áformaðri byggingu munu framkvæmdir hefjast hið fyrsta , en verktakar bíða raunar eftir því að geta hafist handa til þess að geta tekið grunn fyrir veturinn ( það er að segja áður en hann verður raunverulegur ) . Áformað er að mæta útgjöldum vegna uppbyggingar með sölu á fasteignum í eigu Súðavíkurhrepps , enda á hreppurinn orðið talsvert af húsnæði , bæði íbúðar - og atvinnuhúsnæði . Að öðru leyti mun fjármögnun verða með láni frá Íbúðalánasjóði . Hvort heldur sem er mun uppbygging húsnæðis ekki hafa veruleg áhrif á afkomu hreppsins , en fjármögnun verður í formi lántöku að hluta . Tíminn mun svo leiða í ljós hvort Súðavíkurhreppur komi til með að eiga og reka húsnæðið að fullu eða hvort íbúðir verði seldar á frjálsum markaði . Rekstur fasteigna mun verða í hlutafélagi . Það er full ástæða til að gleðjast yfir því að uppbygging hefjist í Súðavík hér á vetrarmánuðum , enda vöntun á hentugu húsnæði , bæði til leigu og kaups . Kappkostað er að uppbygging taki skamman tíma og er gert ráð fyrir að húsnæði verði klárt til afhendingar í vor , í byrjun maí 2020 . Frekari kynning á útliti og hönnun verður kynnt hér á síðunni þegar grenndarkynningu er lokið og tilskilin leyfi hafa verið gefin út . Ég tel að það beri að fagna því að ráðist verði í þessa uppbyggingu enda ljóst að talsverð tálmun er í því að byggja upp atvinnu í Súðavík meðan ekki fæst húsnæði fyrir þá sem vilja koma hér til þess að búa og vinna . Því hefur verið haldið á lofti undanfarna mánuði að fleiri þurfi að búa í sveitarfélögum til þess að tryggja tilvist þeirra að lögum . Það hefði mátt gera , þó ekki hefði verið nema til að láta í það skína að fullur vilji væri til þess að veita sveitarfélögunum brautargengi hér á norðanveðrum Vestfjörðum til sameiningar , enda þó auðvitað væru mörg ár í efndir . Ég vona að veturinn verði snjóléttur og það sem fjallið skilar niður á Súðavíkurhlíð muni sem mest nema staðar við þau þil sem verið er að reka niður og stöðvast þar .